Gedagte vir die dag: HoorFoto: pixabay.com Elkeen wat kan hoor, moet goed luister na wat Ek sê. (Markus 4:23) Mense het ver gereis om na Jesus te gaan luister. Sy woorde was gelaai met betekenis. Dit was woorde wat die hart aangeraak het, wat tot mense se lewe gespreek het. En Jesus het by meer as een geleentheid gesê: “Elkeen wat kan hoor, moet goed luister na wat Ek sê.” Een van die belangrikste dinge wat ’n mens moet leer, is waarna om te luister. Die oes van ons gedagtes word neergelê in ons lewe. Gedagtes word egter gevorm deur invloede van buite. Daarom moet ons baie versigtig wees waarna ons luister. Daar is sekere dinge wat negatief is vir ’n mens om te hoor. As daar byvoorbeeld in ’n gesprek negatief verwys word na iemand anders, benadeel dit die persoon wat bespreek word in sy afwesigheid. Ons noem dit sommer skinder. Skinderpraatjies is baie negatief vir mense wat daarna luister. Volgende keer as jy in so ’n geselskap is, kan jy sê: “Verskoon my, asseblief, maar ek wil regtig nie hoor van die negatiewe dinge wat jy van So-en-so sê nie.” Wanneer iemand ’n vuil grap vertel, sal dit dalk beter wees om op te staan en jouself te verskoon. Of as jy alleen saam met die grapverteller is, kan jy miskien sê: “Ek is jammer, maar ek wil regtig nie na vuil grappe luister nie.” Sê dit met nederigheid, liefde, maar met beslistheid. Want dít waarna jy luister, beïnvloed jou lewe. Weier dus om na negatiewe praatjies, vuil grappe en klagtes te luister. Luister eerder na dít wat goed en opbouend is.